Gordhan vra vir goedkoper steenkoolArgieffoto Pravin Gordhan, minister van openbare ondernemings, het Dinsdag gesê steenkoolverskaffers behoort steenkool teen billiker pryse aan te bied om Eskom weer op die been te kry. “Ons moet die prys van steenkool verlaag. Ons gesels met steenkoolverskaffers om te verseker dat hulle bydra. Hulle moet die las deel,” het die minister in die Nasionale Vergadering gesê. Volgens Gordhan keer Eskom terug na die praktyk waarin kragsentrales staatmaak op myne wat teen voorkeurpryse langs hulle geleë is. Dít nadat die kragvoorsiener van dié praktyk af wegbeweeg het gedurende die tydperk waarin die kragonderneming geplunder is deur politiek verbonde ondernemings in die sogenaamde staatskapingskandaal. Dié ou praktyk het gehaltebeheer en deursigtigheid in prysbepaling verseker, het hy gesê. Eskom het verlede week sy resultate vir die eerste ses maande van die huidige boekjaar gepubliseer en gewaarsku dat die kragvoorsiener waarskynlik ŉ verlies van ongeveer R20 miljard vir die volle jaar sou ly. Daar word gesê dat die uitstaande bedrag wat munisipaliteite aan Eskom verskuldig is, tot soveel as R25,1 miljard toegeneem het. Die staande komitee vir openbare rekeninge (Scopa) het Dinsdag gehoor dat dié skuld teen die einde van Oktober in ŉ kwessie van ŉ maand met R1,2 miljard toegeneem het tot byna R26,4 miljard. Die komitee het dus besluit dat die 20 munisipaliteite wat Eskom die meeste geld skuld teen einde Februarie volgende jaar betalingsplanne moet voorlê oor hoe hulle beplan om hul skuld te vereffen. Munisipaliteite word aangeraai om voorafbetaalde elektrisiteitsmeters in alle huishoudings te installeer om verdere skuld te beperk. “Die feit is dat Eskom betaal moet word,” het Mkhuleko Hlengwa, woordvoerder van Scopa, gesê. Die komitee het gehoor dat slegs 11 uit 48 betalingsooreenkomste met agterstallige munisipaliteite nagekom is.